Broj: 711-I-593-P-83/22-02-21

Zagreb, 11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Đurđice Pavešić-Herkov, ravnateljice Dječjeg doma Vrbina, Sisak,** za davanjem očitovanja,na 158. sjednici održanoj dana 11. veljače 2022.g. daje sljedeće

**OČITOVANJE**

**Ravnateljica ustanove Dječji dom Vrbina, Sisak, nije obveznica iz članka 3. ZSSI-a, obzirom da se radi o ustanovi socijalne skrbi.**

Obrazloženje

Zahtjev za mišljenjem podnijela je Đurđica Pavešić-Herkov, ravnateljica Dječjeg doma Vrbina, Sisak. U knjigama ulazne pošte Povjerenstva zahtjev je zaprimljen 07. veljače 2022.g. pod poslovnim brojem 711-U-2416-P-83/22-01-5, povodom kojeg se vodi predmet broj P-83/22.

U predmetnom zahtjevu podnositeljica navodi da je ravnateljica Dječjeg doma Vrbina, Sisak, ustanove socijalne skrbi kojoj je osnivač Republika Hrvatska, te obrazlaže da po objavljenom javnom natječaju Upravno vijeće donosi odluku o izboru ravnatelja koju dostavlja na suglasnost nadležnom Ministarstvu za socijalnu skrb. Po dobivanju suglasnosti, Upravno vijeće donosi odluku o imenovanju ravnatelja te potom predsjednik Upravnog vijeća sklapa s njim ugovor o radu na određeno vrijeme (mandat na četiri godine). Podnositeljica stoga traži mišljenje je li, s obzirom na navedeno, obveznica ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 71. Zakona o socijalnoj skrbi („Narodne novine“ broj: 18/22) propisane su vrste socijalnih usluga: prva socijalna usluga, usluga sveobuhvatne procjene i planiranja, savjetovanje, stručna procjena, psihosocijalno savjetovanje, socijalno mentorstvo, obiteljska medijacija, psihosocijalni tretman radi prevencije nasilničkog ponašanja, psihosocijalna podrška, rana razvojna podrška, pomoć pri uključivanju u programe odgoja i redovitog obrazovanja, pomoć u kući, boravak, organizirano stanovanje i smještaj.

U članku 7. stavaka 1. Statuta Dječjeg doma Vrbina Sisak određeno je da je djelatnost istog pružanje socijalnih usluga djeci bez roditelja ili bez odgovarajuće roditeljske skrbi, dok je u stavku 2. navedeno da dom pruža sljedeće socijalne usluge: poludnevnog boravka, cjelodnevnog boravka, organiziranog stanovanja uz stalnu podršku, organiziranog stanovanja uz privremenu podršku, privremenog smještaja, savjetovanja i pomaganja primarnim ili udomiteljskim obiteljima, savjetovanja i pomaganja posvojiteljskim obiteljima, savjetovanja i pomaganja nakon izlaska iz skrbi i djeci smještenoj u udomiteljskim obiteljima.

Uvidom u izvadak iz sudskog registra Trgovačkog suda u Zagrebu utvrđeno je da je dječji dom Vrbina Sisak ustanova koja obavlja djelatnosti navedene u članku 7. stavku 2. Statuta Dječjeg doma Vrbina Sisak. Slijedom navedenog, Dječji dom Vrbina Sisak je ustanova socijalne skrbi.

Člankom 3. ZSSI-a nije propisano da bi ravnatelji ustanova socijalne skrbi bili obveznici u smislu odredbi istog zakona te ih stoga ne obvezuju njegove odredbe, slijedom čega ravnateljica ustanove Dječji dom Vrbina, Sisak, nije obveznica iz članka 3. ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica, putem dostavljene e-mail adrese
2. Objava na internetskoj stranici Povjerenstva
3. Pismohrana